Fritz Lütcherath

Carl Julius Fritz Lütcherath (født 24. februar 1898 i Haugesund, død 8. april 1978) var en norsk direktør og idrettsleder. Han ble født i Haugesund og vokste opp i Stavanger og Oslo. I 1916 ble han ansatt ved Fellesslakteriet der hans far var direktør. I 1919 ble han forfremmet til inspektør, og han ble utnevnt til administrerende direktør etter farens død i 1928. I 1926 tok han svenneprøve som pølsemaker.

Lütcherath hadde flere verv innen norsk idrett. I 1920 ble han første formann i Akers fotballkrets, og han var samme år med på å stifte Norges Bandyforbund hvor han satt i det første styret. Han var nestformann i Norges Fotballforbund fra 1923 til 1924 (styremedlem 1922–1923), ledet fotballforbundets dommerkomité (1926–1928) og forbundets lovkomité (1930–1938). I 1927 dømte han cupfinalen mellom Ørn-Horten og Drafn. Lütcherath representerte Hasle, senere Hasle-Løren.

Lütcherath var fengslet på Grini fra sommeren 1943 til frigjøringen.

Referanser 

Norske direktører
Norske idrettsledere
Norske fotballedere
Norske fotballdommere
Norske bandydommere
Fotballdommere som har dømt cupfinalen
Personer fra Haugesund kommune